Title: Benvinguda
Course: Els ulls al cel (2)

Benvinguda a l'alumnat

Et presentem una sèrie de petites investigacions sobre astronomia visible, és a dir, el cel que veus a ull nu. No és la primera vegada que estudies astronomia, de manera que no comences de zero. En cursos anteriors ja has aprés els coneixements bàsics sobre la Terra i el sistema solar. Ara avançaràs un pas endavant aprenent:

1.- Que el fet de viure en un planeta que té forma esfèrica determina:

Que no podem veure tota la volta celeste d'un sol cop d'ull.

Els canvis de la calor durant el dia.

Que no pot fer la mateixa calor arreu de la terra.

2.- A comprendre i explicar tres fenòmens que vivim cada dia:

A la Terra estant veiem que el Sol es mou pel cel, que gira al voltant de la Terra; en canvi, quan veus imatges del sistema solar és la Terra la que gira al voltant del Sol. Aprendràs que això no és una contradicció, sinó que el moviment d'un astre és relatiu, es diferent segons el punt de vista.

Descobriràs que la Terra es desplaça al voltant del Sol d'una manera concreta i que és per això que es produeixen les estacions de l'any i que el dia i la nit tenen una durada diferent al llarg de l'any.

La lluna sembla que jugui a cuit i amagar amb les seves fases lunars i sempre ens presenta la mateixa cara i amaga l'altra. Com s'ho fa?

3.- En el taller d'astronomia construiràs:

Una maqueta de la Terra per explorar i entendre com es desplaça al voltant del Sol

Un planetari mecànic del la Terra i la Lluna, un altre del Sol i la Terra, i un tercer més complex: Sol-Terra-Lluna.

Dos instruments per mesurar l'orientació i l'alçada del Sol a partir de l'ombra que projecte un simple pal. Són el gnòmon i el quadrant solar

Aprendràs a programar planetaris amb Scratch, i per això hauràs d'entendre com es produeixen les òrbites d'un astre petit al voltant d'un gran.

Exploraràs el cel que es veu des de qualsevol lloc de la terra aprenent a manejar un simulador: l'Stellarium.

Viatjaràs virtualment amb la nau Celestia per l'univers, en 3D i a escala real.

4.- Et proposem uns quants guions perquè facis narracions sobre:

Com trobar l'estrella Polar i perquè té tanta anomenada.

Com els primers astrònoms de l'antigor van poder descobrir els planetes.
Ja saps que als pols de la Terra, els dies i les nits duren sis mesos, com és possible?

Et proposarem que facis un reportatge en vídeo d'un viatge interplanetari.

Simularem un eclipsi de Sol que va passar realment.

Tal com et presentem els temes, no te'ls has d'aprendre de memòria sinó que has de resoldre els problemes que s'hi plantegen. Aquesta és la manera en què treballa la gent que fa ciència, i això significa:

Pensar bones preguntes

Idear experiències per trobar-ne la resposta

Identificar i depurar els errors, i treure'n noves preguntes per avançar en la investigació.

No han de fer-te por ni les equivocacions ni els errors. Cada pregunta que investigues és una temptativa. La ciència s'ha construït a base de temptatives i eliminant errors. És el que fa la gent que fa ciència, prendre iniciativa. I sempre té present que cada fracàs conté la llavor d'un èxit. També és molt important compartir i debatre amb els companys i companyes els temes que investigues.

Fes teva la dita de Confuci: M'ho explicaren i ho he oblidat, ho vaig llegir i ho vaig entendre, ho he fet i ho he aprés.

Bona feina!

Notes per al professor/a:

1.- Aquesta és una versió instal·lable del curs Els ulls al cel. S'ha fet amb la finalitat que l'alumnat sigui propietari del contingut del curs, de manera que no tingui cap limitació d'accés. La plataforma Moodle s'utilitza bàsicament com a dispensador del curs, per recollir les tasques de l'alumnat i per comunicar les avaluacions. En el repositori Alexandria hi trobareu també una versió totalment en línia.

2.- Als fitxers del curs hi trobareu la guia didàctica (Guia didactica.pdf) i el solucionari de les tasques (TasquesCel.zip).

3.- La instal·lació del curs està pensada per als ordinadors del projecte Educat1x1, que tots tenen una unitat "D" de disc dur per a les dades. El document del curs, en format PDF, té tots els enllaços de les activitats adreçats cap a aquesta unitat D, i sempre tenen aquesta drecera:

D:\Ciencies Naturals\Cel\fitxers\ ...

De manera que si els ordinadors dels vostres alumnes només tinguessin una unitat de disc dur C, caldrà modificar-ne els enllaços de les activitats en el document, canviant la D per la C. Com que els documents en format PDF no permeten escriure-hi, als fitxers del curs el trobareu en format .doc (Ulls al cel.doc) per tal que hi pugueu editar i fer-ne els canvis.

4.- Durant el desenvolupament del curs, quan facin una tasca, és important que, abans de començar a treballar amb els fitxers de les activitats, desin una còpia a la carpeta "tasques" en primer lloc i que treballin sobre ella. Els hi estalviareu "el descuit" de reescriure sobre el fitxer original i malmetre'l.